Այլ կերպ ասած, վերջին երկու ամիսներին բյուջեն ավելի քան 4 միլիարդ դրամ քիչ է ստացել, քան անցած տարվա նույն ամիսներին: Այս ֆոնի վրա վարչապետի կանխատեսումը, թե նոյեմբերին ու դեկտեմբերին հավաքագրվելու է մոտ 10 միլիարդ դրամով ավելի, քան անցած տարվա նոյեմբեր-դեկտեմբերին, ճիշտն ասած, այնքան էլ իրականանալի չի թվում: Այնպես որ, եթե մի քիչ ավելի իրատես լինենք եւ համարենք, որ այս երկու ամսվա ընթացքում կհավաքագրվի այնքան, որքան անցած տարի, ապա բյուջեն կթերակատարվի ոչ թե 57 միլիարդ դրամով, այլ 67 միլիարդով: Իսկ եթե ավելի իրատես լինենք, եւ հաշվի առնենք վերջին ամիսների միտումները, ապա թերակատարումը կգերազանցի 70 միլիարդը: